Twee Uniondale-boere vas ná skieteryBetogers buite Uniondale. (Foto: Twitter) Twee boere van Uniondale in die Wes-Kaap sal vandag in die George-landdroshof verskyn nadat hulle na bewering vroeër die week tydens betogings hul vuurwapens afgevuur het. Drie betogers is glo tydens een van die voorvalle raakgeskiet. Kapt. Malcolm Pojie, woordvoerder van die polisie, het gesê die boere, onderskeidelik 48 en 49 jaar oud, is Woensdagaand in hegtenis geneem. Dít volg ná afloop van ŉ deeglike ondersoek na twee onderskeie klagtes van poging tot moord wat vroeër vandeesweek by die plaaslike polisiestasie aanhangig gemaak is. Die boere het na bewering gedurende Maandag se betoging in die distrik van Uniondale albei, in afsonderlike voorvalle, in die rigting van betogers geskiet. Maroela Media het vroeër berig die situasie was dae lank plofbaar weens ŉ betoging oor dienslewering wat die dorp tot stilstand gebring het. Die N9-snelweg asook die R339 was tydens die betoging gesluit weens onder meer buitebande wat op dié paaie aan die brand gesteek is. Een van die boere en dié se gesin was glo op pad dorp toe toe betogers die pad versper het. Die boer het na bewering toe skote afgevuur. Volgens Pojie het die twee voorvalle op verskillende tye in die loop van die betoging plaasgevind. In die een voorval is niemand beseer nie, maar in die ander is drie betogers glo raakgeskiet. Die omvang van die betogers se beserings is nie in dié stadium duidelik nie. Die boere is eers in hegtenis geneem nadat getuies verklarings kon aflê. Volgens Pojie het die polisie tydens die inhegtenisnemings ook op drie vuurwapens beslag gelê waaronder ŉ rewolwer, ŉ pistool en ŉ haelgeweer. Dié vuurwapens sal gestuur word vir ballistiese toetse. Die boere verskyn op aanklagte van poging tot moord, die rig van ŉ vuurwapen asook die onwettige afvuur van ŉ vuurwapen in ŉ munisipale area. Die ondersoek duur voort.